Osumljeni je v Slovenijo v večjih posodah za živila, potopljenih v majonezo in topljeno čokolado, protipravno vnesel 36 bomb, sedem različnih pištol in 198 nabojev. Andrej Kolbl s Policijske uprave Maribor je povedal, da je osumljenec dodatno torbo pustil pred avtobusom, in vozniki so jo vrgli v koš za smeti. Pozneje so jo preiskali in našli tri avtomatske puške, pištolo, dve tromblonski mini M-60, osem nabojnikov, lesena kopita in 208 nabojev različnih kalibrov.

V zahtevni policijski akciji, v kateri so sodelovali tudi bombni tehniki, so okolico primerno zavarovali. Osumljenemu je bil odrejen pripor, preiskava, v kateri slovenski policisti sodelujejo še z varnostnimi organi Švedske, Hrvaške, Bosne in Hercegovine ter Danske, pa še poteka.

Orožje je bilo prek t. i. tihotapske balkanske poti najverjetneje namenjeno tujim kriminalnim združbam, za zdaj pa kriminalisti ne morejo popolnoma izključiti niti terorističnega ozadja. Gre za največji zaseg orožja na slovenski meji v zadnjem času.